A cikk emailben történő elküldéséhez kattintson ide , vagy másolja le és küldje el ezt a linket:

Magyarország az Európai Űrügynökség tagja lesz

A Napi Gazdaság közlése szerint az erről szóló kormányhatározat napokon belül megjelenhet.

A lap megkeresésére Solymár Károly Balázs, a fejlesztési tárca infokommunikációért felelős helyettes államtitkára elmondta, az ESA-csatlakozás összhangban van azzal a kormányzati helyzetértékeléssel, amely szerint Magyarország akkor válhat sikeres ipari országgá, ha az innovatív ágazatok térnyerése mellé is jelentős erőforrásokat rendel. A teljes jogú tagság azzal az előnnyel is jár, hogy az itthoni csúcstechnológiát képviselő szektor nemcsak az űrügynökség programjaiból részesülhet anyagi támogatásban, hanem a tagállami lehetőségekkel élve külső megrendelésekhez is könnyebben hozzájuthat.

Frey Sándor, a Magyar Asztronautikai Társaság főtitkárhelyettese a lapnak kiemelte: az utóbbi időben érezhetően nőtt az ágazat gazdaságpolitikai megbecsülése. Ennek egyik oka, hogy az űripar világszerte az egyetlen szektor, amelynek termelése a válság ellenére sem esett vissza. Úgy látja, az ESA-felvétel lökést adhat a hazai szereplők versenyképességének – írta a Napi Gazdaság.